8 Januarie - Sit die lewe in jou lewe terug! - Jan van der Watt - www.bybelkennis.co.za
by Mitch Kalp · Published 08/01/2017 · Updated 08/12/2016
Lees: Mat 8:1-17 (fokus 8:1-4)
‘Toe smeek hy Jesus: “Here, as U wil, kan U my gesond maak. Dan sal ek weer rein wees en ’n gewone lewe kan lei—ek sal weer vriende kan hê en in die tempel gaan aanbid. Ek weet, U kan as U wil!”’ (8:2).
Jesus, die groot geneesheer, sit weer die lewe terug in mense. As Hy iemand aanraak steek dit elke keer weer ŉ vonk van lewe in daardie persoon aan. Die melaatse man kan weer teruggaan huistoe; die seun kan weer opstaan en voluit leef; Petrus se skoonmoeder kan weer opstaan en met haar dagtaak aangaan.
Dit is juis waarna die mense smag wat na Jesus in die verhale roep – hulle smag na ŉ stukkie lewe, ja, vir nog ŉ kans… die pa om sy seun weer te sien speel, die melaatse om weer saam met sy mense te kan eet.
Ons het vandag nog Jesus se genesings net so nodig. Die lewe met alles wat skeefloop het soms die geneigtheid om elke stukke lewenskrag of lus vir die lewe stadig uit ons te tap. Juis dan het ons vir Jesus nodig om sy liefdeshand op ons skouers te sit, om so vir ons ŉ stukkie lewe terug te gee.
Maar daar is ŉ bietjie ironie hierin. So baie mense wil die lewe wat God vir hulle gee nie meer regtig leef nie. Hulle is leeggetap. Hulle steun en kreun die dag om. Hulle lewensreis voel vir hulle te lank en en elke tree is te moeisaam. Die lewe het sy kleur verloor en hulle vreugdelied het stil geword. Op die manier mors jy net een na die ander dag van jou lewe.
Mense wat so voel het Jesus regtig nodig. Hulle moet soos die mense in die verhaal uit hulle nood vir Jesus skreeu: ‘Here as u wil, kan U my gesond maak.’ Hulle moet by die Here gaan kniel om hulle aan te raak, sodat hulle weer die rykdom en vreugde van die lewe raak kan raaksien – jou kind wat speel; die glimlag van die een wat jy liefhet; die son wat goud oor die rante sak, of die note van musiek wat die siel raak.
Daar is so baie in die lewe om te geniet! Moenie dat dit by jou verbygaan nie. Leef die lewe saam met Jesus.